**NBTC Public Forum ครั้งที่ ๑/๒๕๕๗**

**"ร่วมสร้างมาตรการ หยุด! การประกอบการที่เอาเปรียบและโฆษณาน่ารำคาญ”**

**-------------------------------**

1. **หลักการและเหตุผล**

พระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ มาตรา ๓๑ วรรคสอง ได้กำหนดให้ “ในกรณีที่ผู้ประกอบกิจการกระจายเสียง กิจการโทรทัศน์ หรือกิจการโทรคมนาคม ดำเนินการใดๆ ในประการที่น่าจะเป็นการเอาเปรียบผู้บริโภค โดยอาศัยการใช้เครือข่ายหรือการโฆษณาอันมีลักษณะเป็นการค้ากำไรเกินควร หรือก่อให้เกิดความเดือนร้อนรำคาญ ไม่ว่าด้วยวิธีการใดตามหลักเกณฑ์ที่ กสทช. กำหนด ให้ กสทช. มีอำนาจสั่งระงับการดำเนินการดังกล่าวได้”

ภายใต้บังคับของบทบัญญัตินี้ จึงชัดเจนว่า คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) มีหน้าที่ต้องกำหนดหลักเกณฑ์เกี่ยวกับการประกอบกิจการทั้งในกิจการกระจายเสียง กิจการโทรทัศน์ และกิจการโทรคมนาคม เพื่อมิให้เป็นการเอาเปรียบผู้บริโภค โดยอาศัยการใช้เครือข่ายหรือการโฆษณาอันมีลักษณะเป็นการค้ากำไรเกินควร หรือก่อให้เกิดความเดือนร้อนรำคาญ ซึ่ง กสทช. ก็ได้กำหนดภารกิจและยุทธศาสตร์ในการออกหลักเกณฑ์เพื่อป้องกันการกระทำที่น่าจะเป็นการเอาเปรียบผู้บริโภค โดยอาศัยการใช้เครือข่ายหรือการโฆษณาอันมีลักษณะเป็นการค้ากำไรเกินควร หรือก่อให้เกิดความเดือนร้อนรำคาญ ไว้ในประกาศ กสทช. เรื่อง แผนแม่บทการบริหารคลื่นความถี่ (พ.ศ. ๒๕๕๕) แผนแม่บทกิจการกระจายเสียง และกิจการโทรทัศน์ ฉบับที่ ๑ (พ.ศ. ๒๕๕๕ - ๒๕๕๙) และแผนแม่บทกิจการโทรคมนาคม ฉบับที่ ๑ (พ.ศ. ๒๕๕๕ - ๒๕๕๙) ที่ได้ประกาศในราชกิจจานุเบกษา เมื่อวันที่ ๔ เมษายน ๒๕๕๕ เพื่อเป็นการคุ้มครองสิทธิและเสรีภาพของผู้บริโภคมิให้ถูกเอาเปรียบจากผู้ประกอบกิจการกระจายเสียง และกิจการโทรทัศน์และกิจการโทรคมนาคม

ทั้งนี้ ในส่วนของกิจการกระจายเสียงโทรทัศน์นั้น คณะกรรมการกิจการกระจายเสียงและกิจการโทรทัศน์ (กสท.) และสำนักงาน กสทช. ได้เร่งดำเนินการและผลักดันจนส่งผลให้มีการออกประกาศ กสทช. เรื่อง การกระทำที่เป็นการเอาเปรียบผู้บริโภคในกิจการกระจายเสียงและกิจการโทรทัศน์ พ.ศ. ๒๕๕๕ ประกาศลงในราชกิจจานุเบกษาแล้วตั้งแต่เมื่อวันที่ ๒๖ ธันวาคม ๒๕๕๕

แต่ในส่วนของกิจการโทรคมนาคม แม้ว่าตามแผนแม่บทกิจการโทรคมนาคม ฉบับที่ ๑ (พ.ศ. ๒๕๕๕ - ๒๕๕๙) ในส่วนยุทธศาสตร์ด้านการคุ้มครองผู้บริโภคในกิจการโทรคมนาคม ได้กำหนดเรื่องการจัดทำหลักเกณฑ์ในการคุ้มครองสิทธิของผู้บริโภคตามมาตราดังกล่าวให้แล้วเสร็จภายในระยะเวลา ๒ ปี และคณะอนุกรรมการคุ้มครองผู้บริโภคด้านกิจการโทรคมนาคม และสำนักงาน กสทช. ได้มีความพยายามในการเร่งผลักดันและยกร่างหลักเกณฑ์ดังกล่าวมาโดยตลอด แต่จนบัดนี้ หลักเกณฑ์ดังกล่าวก็ยังไม่เกิดขึ้น ทั้งที่ครบกำหนดระยะเวลาตามแผนแล้ว

เป็นเหตุให้ ณ ปัจจุบัน ยังคงมีประชาชนและผู้ใช้บริการโทรคมนาคมจำนวนไม่น้อยที่ร้องเรียนว่าประสบปัญหาได้รับการให้บริการในลักษณะที่น่าจะเป็นการเอาเปรียบ, มีการก่อให้ความเดือดร้อนรำคาญโดยอาศัยการใช้เครือข่าย ตลอดจนมีการกำหนดเงื่อนไขในการให้บริการที่มีลักษณะเป็นการบังคับให้ผู้ใช้บริการต้องใช้บริการโทรคมนาคมโดยมีการขายพ่วงบริการ หรือโฆษณาที่มีลักษณะเกินจริงหรือหลอกลวงในลักษณะที่ก่อให้เกิดความเข้าใจผิดในสาระสำคัญเกี่ยวกับบริการทั้งโดยตรงหรือโดยอ้อม เป็นต้น

ด้วยเหตุนี้ กสทช. ประวิทย์ ลี่สถาพรวงศา และ กสทช. สุภิญญา กลางณรงค์ ในฐานะกรรมการกิจการกระจายเสียง กิจการโทรทัศน์ และกิจการโทรคมนาคม (กสทช.) ด้านการคุ้มครองผู้บริโภคและการคุ้มครองสิทธิและเสรีภาพของประชาชน จึงเห็นควรที่จะจัดให้มีการสื่อสารข้อมูล-ข้อเท็จจริง ตลอดจนการแลกเปลี่ยนความรู้และมุมมองจากหลายภาคส่วน อาทิ ผู้ใช้บริการ นักวิชาการ ผู้ให้บริการประเภทเนื้อหา (Content Provider) ผู้ประกอบกิจการโทรคมนาคม ตลอดจนผู้บริโภคหรือผู้ใช้บริการ เพื่อเป็นข้อมูลและข้อคิดสำหรับการพัฒนา (ร่าง) ประกาศ กสทช. เรื่อง การกระทำที่เป็นการเอาเปรียบผู้บริโภคในกิจการโทรคมนาคม พ.ศ. ... ตลอดจนเป็นการเร่งผลักดันให้เกิดประกาศฉบับที่มีเนื้อหาสมบูรณ์ ครอบคลุมประเด็นปัญหาต่าง และเป็นหลักเกณฑ์ที่จะเอื้อให้เกิดความเป็นธรรมต่อผู้ที่เกี่ยวข้องทุกรายมากที่สุด ต่อไป

นอกจากนั้นยังเป็นการแลกเปลี่ยนเรียนรู้ร่วมกัน ทั้งในส่วนของประเด็นข้อกฎหมายและผลกระทบมิติอื่นๆ ที่ประชาชนบางส่วนเผชิญอยู่จริงและมีการร้องเรียนเข้ามายังสำนักงาน กสทช. เพื่อที่จะได้มีการทำความเข้าใจและรับรู้ร่วมกัน อันจะช่วยหลีกเลี่ยงความขัดแย้งที่อาจเกิดขึ้นภายใต้สถานการณ์ในยุคหลอมรวมเทคโนโลยี (Convergence) ที่จะเกิดบริการรูปแบบใหม่ๆ อีกมากมายจากการสื่อสารทั้งด้านโทรคมนาคมและวิทยุโทรทัศน์ในอนาคต

ดังนั้น จึงกำหนดให้มีการจัดประชุม Public Forum ประจำปี ๒๕๕๗ ครั้งที่ ๑ ในหัวข้อ **“ร่วมสร้างมาตรการ หยุด!** **การประกอบการที่เอาเปรียบและโฆษณาน่ารำคาญ”** **ขึ้นในวันพฤหัสบดีที่ ๒๒ พฤษภาคม ๒๕๕๗ ณ โรงแรมเซ็นจูรี่** **กรุงเทพมหานคร**

**๒. วัตถุประสงค์**

๒.๑ เพื่อให้มีการแลกเปลี่ยนข้อเท็จจริงและความคิดเห็นเกี่ยวกับประเด็นตามหัวข้อการจัดเวทีครั้งนี้

๒.๒ ส่งเสริมการมีส่วนร่วมของภาคสาธารณะต่อการดำเนินงานของ กสทช.

๒.๓ สนับสนุนภารกิจของ กสทช. ให้เป็นไปด้วยความโปร่งใส รอบคอบ เป็นธรรม และคำนึงถึงประโยชน์สาธารณะและประโยชน์ประเทศชาติ

**๓. กลุ่มเป้าหมาย**

๓.๑ จำนวนกลุ่มเป้าหมายประมาณ ๑๕๐ คน

๓.๒ องค์ประกอบของกลุ่มเป้าหมายได้แก่ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ พนักงานสำนักงาน กสทช. สื่อมวลชน ตัวแทนจากกลุ่มธุรกิจที่เกี่ยวข้อง ตัวแทนองค์กรภาคประชาชน โดยเฉพาะด้านการคุ้มครองผู้บริโภค ตัวแทนภาควิชาชีพ วิชาการ และประชาชนผู้สนใจทั่วไป

**๔. รูปแบบการดำเนินงาน**

รูปแบบเป็นการจัดเวทีอภิปรายกึ่งแลกเปลี่ยนความคิดเห็น โดยมีผู้ดำเนินรายการเป็นผู้จัดลำดับและควบคุมความเรียบร้อยของการอภิปรายของวิทยากรและการแสดงความคิดเห็นของผู้เข้าร่วมทั้งหมด

**๕. วัน เวลา และสถานที่จัดงาน**

วันพฤหัสบดีที่ ๒๒ พฤษภาคม ๒๕๕๗ ณ **โรงแรมเซ็นจูรี่** กรุงเทพมหานคร

**๖. ผลที่คาดว่าจะได้รับ**

๖.๑ กสทช. และผู้เข้าร่วมเวทีเสวนาได้รับทราบข้อมูลเรื่องหลักเกณฑ์เพื่อป้องกันการกระทำที่น่าจะเป็นการเอาเปรียบผู้บริโภค

๖.๒ เกิดการแลกเปลี่ยนข้อเท็จจริงและความคิดเห็นในประเด็นดังกล่าว

๖.๓ เป็นจุดเริ่มต้นในการประสานความร่วมมือกับภาคส่วนต่างๆ ที่เกี่ยวข้องต่อไป

๗. หน่วยงานที่รับผิดชอบ

ส่วนงาน กสทช. ประวิทย์ ลี่สถาพรวงศา ร่วมกับส่วนงาน กสทช. สุภิญญา กลางณรงค์